Id-Direttiva tal-Kummissjoni
tat-30 ta’ Ottubru 1990
li tadatta għall-progress tekniku d-Direttiva tal-Kunsill 76/115/KEE dwar l-approssimazzjoni tal-liġijiet ta’ l-Istati Membri li għandhom x’jaqsmu ma’ l-ankoraġġi għaċ-ċinturini tas-sigurtà ta’ vetturi bil-mutur
(90/629/KEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabilixxi l-Komunità Ekonomika Ewropea,
Wara li kkunsidrat id-Direttiva tal-Kunsill 76/115/KEE tat-18 ta’ Diċembru 1975 dwar l-approssimazzjoni tal-liġijiet ta’ l-Istati Membri li għandhom x’jaqsmu ma’ l- nkoraġġi għaċ-ċinturini tas-sigurtà ta’ vetturi bil-mutur [1], kif l-aħħar emendata bid-Direttiva tal-Kummissjoni 82/318/KEE [2], u b’mod partikolari l-Artikolu 6 tagħha,
Billi l-esperjenza prattika u l-iżvilupp teknoloġiku juru li huwa possibbli li titjieb is-sigurtà fit-toroq bl-applikazzjoni ta’ ħtiġiet simili għal dawk li diġà jeżistu fil-kategoriji tal-vetturi M2 b’massa massima permessibbli li teċċedi 3500 kilogramma u M3 (xarabanks) li s’issa ma kienux koperti u biex ġeneralment jiġu estiżi l-ħtiġiet għall-pożizzjonijiet ta’ bil-qiegħda, s’issa mhux koperti, ta’ kategoriji oħra ta’ vetturi;
Billi l-esperjenza turi li xi definizzjonijiet u ħtiġiet eżistenti għandhom jiġu kemm kemm aġġustati;
Billi l-protezzjoni kontra t-tendenza ta’ "żliq" għandha titjieb, li tista’ tigi pprovduta bil-pożizzjonament modifikat ta’ l-ankoraġgi għaċ-ċinturini tas-sigurtà u/jew modifiki għall-kostruzzjoni tas-sedil;
Billi għandha tiġi żviluppata proċedura ta’ test li tippermetti t-titjib fil-livell ta’ protezzjoni li għandu jintwera; Billi d-dispożizzjonijiet ta’ din id-Direttiva huma skond l-opinjoni tal-Kumitat dwar l-Adattament għall-Progress Tekniku tad-Direttivi dwar it-tneħħija ta’ ostakoli tekniċi għall-kummerċ f’vetturi bil-mutur,
ADOTTAT DIN ID-DIRETTIVA:
Artikolu 1
L-Anness I mad-Direttiva 76/115/KEE, huwa hawnhekk emendat skond l-Anness ma’ din id-Direttiva.
Artikolu 2
1. B’effett mill-1 ta’ Mejju 1991 ebda Stat Membru ma jista’, għal raġunijiet li għandhom x’jaqsmu ma’ ankoraġġi għal ċinturini tas-sigurtà:
- jirrifjuta, fir-rigward ta’ tip ta’ vettura, li jagħti approvazzjoni tat-tip tal-KEE, jew li joħroġ il-kopja taċ-ċertifikat previst fl-aħħar inċiż ta’ l-Artikolu 10(1) tad-Direttiva 70/156/KEE [3], jew li jagħti l-approvazzjoni nazzjonali tat-tip, jew
- jipprojbixxi d-dħul fis-servizz ta’ vetturi
jekk l-akoraġġi f’din it-tip ta’ vettura jew f’dawn il-vetturi jikkonformaw mal-ħtiġiet tad-Direttiva 76/115/KEE, kif emendata b’din id-Direttiva.
2. B’effett mill-1 ta’ Lulju 1992 Stati Membri:
- m’ghandhomx iktar joħorġu l-kopja taċ-ċertifikat previst fl-aħħar inċiż ta’ l-Artikolu 10(1) tad-Direttiva 70/156/KEE fir-rigward ta’ tip ta’ vettura,
- jistgħu jirrifjutaw li jagħtu l-approvazzjoni nazzjonali tat-tip fir-rigward ta’ tip ta’ vettura
li fiha l-ankoraġġi ma jikkonformawx mal-ħtigiet tad-Direttiva 76/115/KEE, kif emendata b’din id-Direttiva.
3. B’effett mill-1 ta’ Lulju 1997 Stati Membri jistgħu jipprojbixxu d-dħul fis-servizz ta’ vetturi li fihom l-ankoraġġi ma jikkonformawx mal-ħtiġiet tad-Direttiva 76/115/KEE, kif emendata b’din id-Direttiva.
Artikolu 3
Il-Kummissjoni għandha, sa mhux aktar tard mill-31 ta’ Diċembru 1992, tipproċedi għal reviżjoni ulterjuri tad-dispożizzjonijiet tad-Direttiva 76/115/KEE u l-iktar ta’ l-Anness I, il-punt 4.4.3 tiegħu, sabiex titjieb il-protezzjoni kontra r-riskju ta’ żliq, liema emenda tista’ tinkludi miżuri ġodda u metodi ta’ test dinamiċi relatati.
Artikolu 4
L-Istati Membri għandhom jimplimentaw id-dispożizzjonijiet neċessarji sabiex jikkonformaw ma’ din id-Direttiva qabel l-1 ta’ Mejju 1991. Għandhom minnufih jinfurmaw lill-Kummissjoni b’dan.
Meta l-Istati Membri jadottaw dawn id-dispożizzjonijiet dawn għandhom ikollhom referenza għal din id-Direttiva jew ikollhom magħhom din ir-referenza fl-okkażjoni tal-pubblikazzjoni uffiċċjali tagħhom. Il-proċedura għal din ir-referenza għandha tiġi adottata mill-Istati Membri.
Artikolu 5
Din id-Direttiva hija indirizzata lill-Istati Membri.
Magħmula fi Brussell, it-30 ta’ Ottubru 1990.